BESLUTNING [1] om farligt affald

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

A. der henviser til, at Basel-konventionen om kontrol med grænseoverskridende transporter af farligt affald og bortskaffelse heraf blev vedtaget i 1989 som et internationalt instrument til løsning af det globale problem med hensyn til produktion af farligt affald og grænseoverskridende transport at dette affald,

B. der henviser til, at Basel-konventionen trådte i kraft i 1992 og i øjeblikket har over 100 kontraherende parter,

C. der henviser til, at der efter udtrykkelig anmodning fra 77-landegruppen, Kommissionen og andre af Basel-konventionens kontraherende parter på den tredje konference mellem de kontraherende parter i 1995 enstemmigt blev vedtaget en ændring af denne konvention, som fra januar 1998 fuldstændig forbyder eksport af farligt affald fra OECD-lande til tredjelande,

D. der henviser til, at mange andre retslige instrumenter, herunder Lomé-konventionen, Bamako-konventionen for Afrika, Barcelona-konventionen, den mellemamerikanske aftale og Walgani-traktaten for det sydlige Stillehavsområde ligeledes forbyder grænseoverskridende transport af farligt affald,

E. der henviser til ønsket om, at alle disse instrumenter, der forbyder eksport af farligt affald fra OECD-lande til tredjelande, hurtigst muligt gennemføres effektivt,

F. der henviser til, at EU har ændret sin lovgivning (forordning (EØF) nr. 259/93), således at Basel-konventionens forbud vedrørende denne handel med farligt affald er blevet inkorporeret,

G. der henviser til, at ændringen af Basel-konventionen skal ratificeres af mindst tre fjerdedele af de kontraherende parter, som har accepteret den, for at få retsvirkning,

H. der påpeger den betydning, som det regionale og internationale samarbejde har for en hensigtsmæssig behandling af spørgsmålet vedrørende farligt affald bl.a. ved en rettidig ikrafttrædelse af ændringen af Basel-konventionen,

1. opfordrer alle de AVS-lande, som endnu ikke har gjort det, til at træffe de foranstaltninger, som er nødvendige for tiltrædelse af Lomé-konventionen således som ændret i 1995 og af regionalaftalerne vedrørende problemerne med hensyn til farligt affald såsom navnlig Bamako-konventionen for Afrika;

2. bekræfter på ny nødvendigheden af at forbyde al eksport af farligt affald fra OECD-lande til tredjelande som en væsentlig foranstaltning, der skal gøre det muligt at løse det kritiske spørgsmål vedrørende farligt affald;

3. glæder sig over den enstemmige afgørelse (afgørelse III/1), som blev vedtaget på den tredje konference mellem Basel-konventionens parter i 1995, om at ændre denne, således at der pr. 1. januar 1998 bliver et totalt forbud mod eksport af farligt affald til lande, som ikke er medlemmer af OECD;

4. påpeger, at ændringen af Basel-konventionen ikke tillader, at bilaterale eller multilaterale aftaler fraviger forbuddet mod handel med farligt affald;

5. modsætter sig enhver svækkelse af ændringen af Basel-konventionen (og dens eksistensberettigelse) gennem ethvert andet forslag om fravigelse, som måtte bevirke, at det tillades udvalgte lande, som ikke er medlemmer af OECD, at fortsætte importen af farligt affald fra OECD-lande ud over fristen den 1. januar 1998;

6. anmoder alle regeringerne i AVS- og EU-landene om at træffe de nødvendige foranstaltninger med henblik på, at ændringen af Basel-konventionen ratificeres tidligst muligt for at muliggøre dens ikrafttrædelse hurtigst muligt;

7. anmoder indtrængende alle regeringerne i AVS- og EU-landene og Basel-konventionens kontraherende parter om omhyggeligt at overholde den enstemmige afgørelse om at ændre konventionen og om at sætte alt ind på at muliggøre den effektive gennemførelse af denne ændring;

8. pålægger sine formænd at sende denne beslutning til AVS-EF-Ministerrådet, Kommissionen og Basel-konventionens sekretariat.